EL Επίσημη Εφημερίδα της Ευρωπαϊκής Ένωσης L 304/43

ΚΑΝΟΝΙΣΜΌΣ (ΕΕ) αριθ. 1119/2014 ΤΗΣ ΕΠΙΤΡΟΠΉΣ

της 16ης Οκτωβρίου 2014

για την τροποποίηση του παραρτήματος III του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων για το χλωριούχο βενζαλκόνιο και το χλωριούχο διδεκυλοδιμεθυλαμμώνιο μέσα ή πάνω σε ορισμένα προϊόντα

(Κείμενο που παρουσιάζει ενδιαφέρον για τον ΕΟΧ)

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1), και ιδίως το άρθρο 14 παράγραφος 1 στοιχείο α) και το άρθρο 16 παράγραφος 1 στοιχείο α),

Εκτιμώντας τα ακόλουθα:

(1) Μέχρι σήμερα δεν έχουν καθοριστεί συγκεκριμένα ανώτατα όρια καταλοίπων (ΑΟΚ) για το χλωριούχο βενζαλκόνιο (BAC) και το χλωριούχο διδεκυλοδιμεθυλαμμώνιο (DDAC), και οι ουσίες αυτές δεν έχουν περιληφθεί στο παράρτημα IV του κανονισμού (ΕΚ) αριθ. 396/2005.

(2) Το BAC δεν είναι εγκεκριμένη δραστική ουσία στα φυτοπροστατευτικά προϊόντα σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου (2). Το DDAC εγκρίθηκε ως δραστική ουσία στα φυτοπροστατευτικά προϊόντα για χρήση στα καλλωπιστικά φυτά, αλλά όλες οι άδειες για φυτοπροστατευτικά προϊόντα που περιέχουν DDAC έχουν ανακληθεί μετά την απόσυρση της έγκρισης (3). Και οι δύο ουσίες χρησιμοποιούνται ως βιοκτόνα για απολύμανση. Η χρήση αυτή μπορεί να οδηγήσει σε ανιχνεύσιμα κατάλοιπα στα τρόφιμα.

(3) Η Επιτροπή έλαβε πληροφορίες από κράτη μέλη και επιχειρήσεις που καταδεικνύουν την παρουσία BAC και DDAC μέσα ή πάνω σε ορισμένα προϊόντα, η οποία οδηγεί σε επίπεδα καταλοίπων υψηλότερα από το προκαθορισμένο ΑΟΚ ύψους 0,01 mg/kg το οποίο προβλέπεται στον κανονισμό (ΕΚ) αριθ. 396/2005.

(4) Η Ευρωπαϊκή Αρχή για την Ασφάλεια των Τροφίμων, εφεξής «η Αρχή», συγκέντρωσε στοιχεία παρακολούθησης το 2012 και το 2013 προκειμένου να διερευνηθεί η παρουσία καταλοίπων BAC και DDAC στα τρόφιμα. Τα εν λόγω στοιχεία παρασχέθηκαν από κράτη μέλη και από υπευθύνους επιχειρήσεων τροφίμων και κατέδειξαν ότι οι εν λόγω ουσίες είναι παρούσες σε επίπεδα που ποικίλλουν ανάλογα με την πηγή και το προϊόν, αλλά ότι τα επίπεδα συχνά υπερβαίνουν το προκαθορισμένο ΑΟΚ των 0,01 mg/kg. Τα ευρήματα αυτά καταδεικνύουν την αναπόφευκτη παρουσία BAC και DDAC μέσα ή πάνω σε ορισμένα προϊόντα.

(5) Η Αρχή παρέσχε τεχνική έκθεση σχετικά με τη στατιστική αξιολόγηση των συλλεχθέντων στοιχείων (4). Εκτίμησε κατά πόσον τα προσωρινά ΑΟΚ που προτάθηκαν από τις υπηρεσίες της Επιτροπής προστατεύουν επαρκώς τους καταναλωτές όσον αφορά πιθανή έκθεσή τους σε κατάλοιπα που οφείλονται στη χρήση βιοκτόνων και εξέδωσε αιτιολογημένη γνώμη σχετικά με τα προταθέντα ΑΟΚ (5). Η Αρχή διαβίβασε την έκθεση και τη γνώμη στην Επιτροπή και στα κράτη μέλη και τις δημοσιοποίησε.

(6) Η Αρχή συμπέρανε, στην αιτιολογημένη γνώμη της, ότι, μολονότι η εκτίμηση της επικινδυνότητας επηρεάζεται από υψηλό βαθμό αβεβαιότητας λόγω των περιορισμένων διαθέσιμων πληροφοριών, τα προτεινόμενα προσωρινά ΑΟΚ αναμένεται να προστατεύσουν επαρκώς τους καταναλωτές. Η Αρχή έλαβε υπόψη τις υγειονομικές εξετάσεις που διενεργήθηκαν από το γερμανικό Bundesinstitut für Risikobewertung (BfR) (6) (7) για το BAC και το DDAC. Ούτε η ισόβια έκθεση στις εν λόγω ουσίες μέσω της κατανάλωσης όλων των ειδών τροφίμων που μπορεί να τις περιέχουν ούτε η βραχυχρόνια έκθεση μέσω ακραίας κατανάλωσης των οικείων καλλιεργειών έδειξαν ότι υπάρχει κίνδυνος υπέρβασης της αποδεκτής ημερήσιας λήψης (ADI) ή της οξείας δόσης αναφοράς (ARfD). Η Αρχή πρότεινε την τροποποίηση του ορισμού των καταλοίπων για το BAC.

(7) Είναι σκόπιμο να καθοριστούν προσωρινά ΑΟΚ για το BAC και το DDAC με βάση τα διαθέσιμα στοιχεία παρακολούθησης και την αιτιολογημένη γνώμη της Αρχής. Τα εν λόγω προσωρινά ΑΟΚ θα πρέπει να επανεξεταστούν εντός πέντε ετών, έτσι ώστε να αξιολογηθούν τα νέα στοιχεία και οι νέες πληροφορίες που θα προκύψουν.

(8) Με βάση την αιτιολογημένη γνώμη της Αρχής και λαμβανομένων υπόψη των συναφών με το υπό εξέταση θέμα παραγόντων, οι ενδεικνυόμενες τροποποιήσεις των ΑΟΚ πληρούν τις απαιτήσεις του άρθρου 14 παράγραφος 2 του κανονισμού (ΕΚ) αριθ. 396/2005.

(9) Ως εκ τούτου, ο κανονισμός (ΕΚ) αριθ. 396/2005 θα πρέπει να τροποποιηθεί αναλόγως.

(10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα III του κανονισμού (ΕΚ) αριθ. 396/2005 τροποποιείται σύμφωνα με το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 16 Οκτωβρίου 2014. Για την Επιτροπή Ο Πρόεδρος José Manuel BARROSO

(1) ΕΕ L 70 της 16.3.2005, σ. 1.

(2) Κανονισμός (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (ΕΕ L 309 της 24.11.2009, σ. 1).

(3) Εκτελεστικός κανονισμός (ΕΕ) αριθ. 175/2013 της Επιτροπής, της 27ης Φεβρουαρίου 2013, για την τροποποίηση του εκτελεστικού κανονισμού (ΕΕ) αριθ. 540/2011 σχετικά με την αναστολή της έγκρισης της δραστικής ουσίας didecyldimethylammonium chloride (ΕΕ L 56 της 28.2.2013, σ. 4).

(4) European Food Safety Authority; Evaluation of monitoring data on residues of didecyldimethylammonium chloride (DDAC) and benzalkonium chloride (BAC). EFSA supporting publication 2013:EN-483, 30 σ.

(5) European Food Safety Authority; Reasoned opinion on the dietary risk assessment for proposed temporary maximum residue level (MRLs) of didecyldimethylammonium chloride (DDAC) and benzalkonium chloride (BAC). EFSA Journal 2014·12(4):3675, 23 σ.

(6) Bundesinstitut für Risikobewertung; Gesundheitliche Bewertung der Rückstände von Didecyldimethylammoniumchlorid (DDAC) in Lebensmitteln. Γνώμη του BfR αριθ. 027/2012 της 9ης Ιουλίου 2012, όπως τροποποιήθηκε την 21η Ιανουαρίου 2013, 16 σ.

(7) Bundesinstitut für Risikobewertung; Health assessment of benzalkonium chloride residues in food. Γνώμη του BfR αριθ. 032/2012 της 13ης Ιουλίου 2012, 14 σ.